Eiropas Parlamenta rezolūcija par Austrumtimoru



Oficiālais Vēstnesis 300 E , 09/12/2006 Lpp. 0517 - 0519



P6_TA(2006)0278 Austrumtimora Eiropas Parlamenta rezolūcija par Austrumtimoru Eiropas Parlaments, - ņemot vērā savas iepriekšējās rezolūcijas par Austrumtimoru, - ņemot vērā 2006. gada 31. maija paziņojumu par Austrumtimoru, ko veica prezidējošā valsts Eiropas Savienības vārdā, - ņemot vērā ANO ģenerālsekretāra īpašā pārstāvja paziņojumu Drošības padomei (5432. sanāksme), - ņemot vērā Reglamenta 115. pantu, A. tā kā pēc 600 karavīru, kas ir viena trešdaļa bruņoto spēku sastāva, atlaišana no darba 2006. gada aprīlī Austrumtimorā plosās vardarbība; un tā kā 2006. gada 28.— 29. aprīļa bruņotā konflikta laikā starp bruņotajiem spēkiem no vienas puses un atlaisto karaspēku un to atbalstošajiem pilsoņiem no otras puses tika nogalināti cilvēki, turklāt jautājums par to skaitu ir strīdīgs; B. tā kā bandu izraisīto nemieru, nekārtību un vardarbības aktu laikā lielu skaitu cilvēku nogalināja, vēl lielāku skaitu ievainoja, un desmitiem tūkstošu iedzīvotāju panikā pameta galvaspilsētu un apmetās apkārtējos kalnos, vai arī tika pārvietoti baznīcas, ANO vai vēstniecību aizsardzībā; C. tā kā saskaņā ar ANO sniegto informāciju 2006. gada 25. maijā karavīri atklāja uguni pret neapbruņotiem policistiem, nogalinot deviņus un ievainojot divdesmit septiņus no tiem; D. tā kā politiskā nestabilitāte Austrumtimorā saglabājas, neskatoties uz iekšlietu ministra un aizsardzības ministra atkāpšanos no amata, kā arī cita veida centieniem un pasākumiem no Autrumtimoras iestāžu puses; E. tā kā protestētāji pieprasa ministru prezidenta Mari Alkatiri atkāpšanos no amata; F. tā kā nopietnas bažas izraisošā drošības un politiskā krīze padziļinājās, liekot Austrumtimoras iestādēm lūgt ārvalstu karaspēku atbalstu, lai kontrolētu nepamatoto vardarbības uzliesmojumu un atjaunotu likumību un kārtību; G. atbalstot prezidenta Xanana Gusmão un galvenā ministra Ramos Horta valdības vārdā uzsāktos pasākumus, kuru mērķis ir atjaunot politisko un sociālo stabilitāti, tostarp sarunas ar atlaisto karavīru un policistu pārstāvjiem, kā arī aģentiem, kas pameta savas organizatoriskās struktūras, klātesot ANO novērotājiem; H. tā kā ANO Augstais komisārs bēgļu jautājumos ziņoja par vairāk nekā 100000 pārvietoto personu, kas pēdējo nedēļu laikā bija spiestas pamest dzīvesvietas pēc nemieriem, kuri uzliesmoja pēc vienas trešdaļas bruņoto spēku sastāva atlaišanas un policijas spēku sadalīšanas un ko veicināja bandu vardarbības akti; I. tā kā ANO misijas Austrumtimorā (pašreiz UNOTIL), kuras karaspēka sastāva un civilā personāla skaits reiz bija 11000 cilvēku, kas samazinājās līdz 130 personāla locekļiem, policistiem un militārajiem padomdevējiem, mandāta termiņš, ko ANO Drošības padome pagarināja tikai uz vienu mēnesi, neskatoties uz ANO ģenerālsekretāra ierosinājumu to pagarināt par vienu gadu, beidzas 2006. gada 20. jūnijā; J. tā kā bezdarba līmenis Austrumtimorā ir apmēram 80 %, turklāt 40% no šiem bezdarbniekiem dzīvo zem nabadzības sliekšņa un 60 % ir 18 gadus veci vai jaunāki; K. ņemot vērā Austrumtimoras iedzīvotāju neatņemamās suverenās tiesības, jo īpaši uz savas valsts dabas resursiem, 1. aicina visas iesaistītās puses Austrumtimorā atturēties no vardarbības, iesaistīties visaptverošā dialogā, lai atrisinātu politiskās domstarpības, un piedalīties demokrātiskajā procesā, ievērojot tiesiskos un konstitucionālos principus, tādējādi sniedzot ieguldījumu sociālās un politiskās stabilitātes atjaunošanā; 2. atzinīgi vērtē Austrumtimoras iestāžu lēmumu pieprasīt starptautisku izmeklēšanu saistībā ar 2006. gada 28. un 29. aprīļa un 23., 24. un 25. maija notikumiem, kad bruņota konflikta laikā starp bruņotajiem spēkiem no vienas puses un atlaisto karaspēku un to atbalstošajiem pilsoņiem no otras puses tika nogalināts nenoskaidrots cilvēku skaits; 3. aicina Austrumtimoras valdību un prezidentu veikt nepieciešamos pasākumus, lai izbeigtu vardarbību un atjaunotu drošu un stabilu situāciju, pilnībā ievērojot Austrumtimoras konstitūciju; 4. atzīmē, ka starptautiskās sabiedrības un jo īpaši ANO un tās Drošības padomes lomai ir liela nozīme Austrumtimoras stāvokļa, neatkarības un suverenitātes nostiprināšanā, kā arī demokrātijas veicināšanā šajā jaunajā valstī; 5. uzsver, ka ANO misijas Austrumtimorā samazināšanas process, kas notika pēdējo četru gadu laikā, jāmaina, un, saskaņā ar Austrumtimoras iestāžu lūgumu 2006. gada 13. jūnijā, lūdz izvietot ANO vadītus policijas spēkus un Apvienoto Nāciju pilnvarotos miera uzturēšanas spēkus, kas palīdzētu atjaunot stabilitāti; 6. atzinīgi vērtē ANO mandāta termiņa pagarināšanu saskaņā ar ģenerālsekretāra ieteikumiem, un aicina saglabāt Austrumtimorā miera uzturēšanas un civilās policijas vienības, līdz šīs valsts bruņotie spēki un policija varēs pārņemt šo uzdevumu izpildi; 7. iesaka, ievērojot Austrumtimoras iestāžu suverenitāti un visu to starptautisko spēku pilnvaru specifiku, kas šobrīd atrodas valstī ANO uzraudzībā, izveidot efektīvus horizontālo sakaru un sadarbības kanālus starp starptautiskajiem spēkiem, lai pēc iespējas efektīvāk darbotos Austrumtimoras interešu labā, efektīvi atjaunotu sabiedrisko kārtību un nekavējoties atsāktu visu iestāžu normālu darbību; 8. atzinīgi vērtē Austrumtimoras iekļaušanu ĀKK valstu grupā; 9. atzīst, ka Austrumtimorai ir nepieciešams politiskais, tehniskais un finansiālais atbalsts infrastruktūras un administratīvo struktūru atjaunošanā, jo tās ir nozīmīgas, lai atsāktu valsts attīstības plāna īstenošanu; 10. aicina Eiropas Savienību un starptautisko kopienu saglabāt un palielināt palīdzību, kas nepieciešama, lai stiprinātu demokrātiju un demokrātisko kultūru Austrumtimorā, galveno uzmanību veltot daudzpartiju kultūrai un iestāžu — proti, parlamenta, valdības, tiesu iekārtas, drošības, aizsardzības un tiesībaizsardzības spēku — veidošanai, un sniegt atbalstu informācijas nesēju neatliekamajai izplatīšanai visā valstī, kā arī izglītības un veselības aizsardzības sistēmas stiprināšanai, īpašu uzmanību veltot bērnu un sieviešu vajadzībām; 11. aicina starptautisko kopienu būtiski palielināt atbalstu, lai efektīvi pārraudzītu cilvēktiesību ievērošanu Austrumtimorā, un sniegt palīdzību, kas nepieciešama, lai izveidotu vietējās cilvēktiesību aizsardzības grupas un sniegtu pakalpojumus cilvēktiesību pārkāpumu upuriem; 12. aicina ES Padomi un Komisiju mudināt Austrumeiropas iestādes aizliegt, izformēt un atbruņot visas paramilitārās grupas, bruņotās bandas un bruņotos civiliedzīvotājus, kā arī atzīmēt ES bažas par policijas vardarbības aktiem visās oficiālajās sanāksmēs ar Austrumtimoras valdību, kā arī augstākajā līmenī; 13. aicina Austrumtimoras valsts pārstāvjus atbalstīt starptautiskos cilvēktiesību standartus un nodrošināt, ka tas, kā policija un bruņotie spēki izturas pret pilsoņiem, atbilst starptautiskajām cilvēktiesību normām un standartiem; 14. aicina priekšsēdētāju konferenci pilnvarot 2006. gada rudenī nosūtīt uz Austrumtimoru Eiropas Parlamenta ad hoc delegāciju, lai novērtētu politisko situāciju un izpētītu ES atbalsta programmu piemērotību; 15. uzdod tā priekšsēdētājam nosūtīt šo rezolūciju Padomei, Komisijai, Austrumtimoras valsts iestādēm (proti, prezidentam, parlamentam un valdībai), KĀDP Augstajam pārstāvim, ANO ģenerālsekretāram un ANO Drošības padomei. --------------------------------------------------